Αρ. Φακ.: 05.13.005

Αρ. Τηλ.: 22602000

Ηλεκτρ. Ταχυδρομείο: commissioner@tax.mof.gov.cy

Ιουλίου, 2024

**Εγκύκλιος xx/2024**

Προς Προσωπικό του Τμήματος Φορολογίας

**Θέμα: Έκδοση φορολογικής γνωμάτευσης για την πρόθεση της βεβαίωσης αναδιοργάνωσης εταιρειών, και**

**Αίτηση για βεβαίωση σχεδίου αναδιοργάνωσης**

[Ο περί Φορολογίας του Εισοδήματος Νόμος, Μέρος VI]

Η παρούσα εγκύκλιος παρέχει διευκρινίσεις για τα πιο πάνω θέματα που αφορούν την αναδιοργάνωση εταιρειών.

**Ι. Έκδοση φορολογικής γνωμάτευσης για την πρόθεση της βεβαίωσης αναδιοργάνωσης εταιρειών.**

2. Δύναται να υποβληθεί αίτημα για έκδοση φορολογικής γνωμάτευσης αναφορικά με την πρόθεση του Τμήματος Φορολογίας να βεβαιώσει ότι σχέδιο αναδιοργάνωσης εμπίπτει στις διατάξεις του Μέρους VI του περί Φορολογίας του Εισοδήματος Νόμου, δηλαδή για την πρόθεση να εκδώσει βεβαίωση απαλλαγής από καταβολή φόρων λόγω αναδιοργάνωσης εταιρειών.

3. Το αίτημα για έκδοση τέτοιας φορολογικής γνωμάτευσης υποβάλλεται με βάση τη διαδικασία που προνοείται στις εγκυκλίους αρ.2015/13 με ημερομηνία22/9/2015 και αρ.2016/13 με ημερομηνία 16/8/2016, που αμφότερες έχουν θέμα «Έκδοση Φορολογικών Γνωματεύσεων».

4. Νοείται ότι το Τμήμα Φορολογίας εκδίδει την τελική βεβαίωση απαλλαγής από καταβολή φόρων λόγω αναδιοργάνωσης εταιρειών (είτε έχει προηγηθεί αίτηση για έκδοση φορολογικής γνωμάτευσης είτε όχι), εφόσον υποβληθεί η σχετική αίτηση στα κατά τόπους Επαρχιακά Γραφεία, με το έντυπο Ε.Πρ.88 συνοδευόμενο με τα απαραίτητα έγγραφα που αναγράφονται τόσο στο εν λόγω έντυπο όσο και στην εγκύκλιο αρ.2008/12 ημερομηνίας 18/12/2008, με θέμα «Βεβαιώσεις για σκοπούς Αναδιοργάνωσης».

**ΙΙ. Αίτηση και προθεσμίες για βεβαίωση σχεδίου αναδιοργάνωσης εταιρειών**

5. Οι εταιρείες που εμπλέκονται στην αναδιοργάνωση εταιρειών μπορούν να διεκδικήσουν στη φορολογική δήλωσή τους τις απαλλαγές από καταβολή φόρων λόγω της αναδιοργάνωσης, νοουμένου ότι έχουν υποβάλει την αίτηση (έντυπο Ε.Πρ.88), έστω και αν η εξέταση της αίτησης δεν έχει ολοκληρωθεί μέχρι την ημερομηνία υποβολής της δήλωσης εισοδήματος του σχετικού φορολογικού έτους (εντός του όποιου διενεργήθηκε η αναδιοργάνωση εταιρειών). Νοείται ότι η εξέταση της αίτησης και η έκδοση από το Τμήμα Φορολογίας της βεβαίωσης για την απαλλαγή από την καταβολή φόρων λόγω αναδιοργάνωσης εταιρειών αποτελεί προϋπόθεση ώστε οι συναλλαγές που διενεργήθηκαν κατά την αναδιοργάνωση των εταιρειών να απαλλάσσονται του φόρου.

6. Επισημαίνεται ότι η βεβαίωση απαλλαγής από καταβολή φόρων λόγω αναδιοργάνωσης εταιρειών, εκδίδεται μετά την ολοκλήρωση της εξέτασης και την εξόφληση όλων των φορολογικών υποχρεώσεων των εταιρειών, που εμπλέκονται στην αναδιοργάνωση, που προκύπτουν: –

* με βάση την εξέταση των φορολογικών δηλώσεων με προθεσμία υποβολής μέχρι την ημερομηνία που υποβλήθηκε η σχετική αίτηση· και
* από τις προσωρινές φορολογίες και τις αυτοφορολογίες, που έχουν προθεσμία πληρωμής μέχρι και την ημερομηνία έκδοσης της βεβαίωσης απαλλαγής από καταβολή φόρων λόγω αναδιοργάνωσης· και
* στην περίπτωση διάλυσης εταιρείας, με βάση την εξέταση όλων των φορολογικών δηλώσεων για όλα τα φορολογικά έτη μέχρι την ημερομηνία της διάλυσής της.

7. Η αίτηση για βεβαίωση σχεδίου αναδιοργάνωσης εταιρειών πρέπει να υποβάλλεται μέχρι την προθεσμία της υποβολής της φορολογικής δήλωσης εταιρείας για το φορολογικό έτος εντός του οποίου έγινε η αναδιοργάνωση εταιρειών. Εντούτοις, εκτός των περιπτώσεων που αναφέρονται στην παράγραφο 8., ο Έφορος δύναται να αποδεχτεί να εξετάσει αίτηση που υποβάλλεται μετά την εν λόγω προθεσμία και πριν την έναρξη φορολογικού ελέγχου ή εξέτασης οποιασδήποτε εταιρείας που εμπλέκεται στην αναδιοργάνωση, εάν ικανοποιηθεί ότι υπήρχε εύλογη αιτία για την καθυστέρηση στην υποβολή της αίτησης. Η έναρξη φορολογικού ελέγχου ή εξέτασης θεωρείται ότι γίνεται κατ’ αναλογία των όσων προνοούνται στις παραγράφους 1.(α) και 1.(β) της Εφαρμοστικής Οδηγίας 03/2020 με ημερομηνία 07/10/2020[[1]](#footnote-1).

8. Οι αιτήσεις για βεβαίωση σχεδίου αναδιοργάνωσης εταιρειών που ενέχει τη διάλυση εταιρειών και που υποβάλλονται στο Τμήμα Φορολογίας μεταγενέστερα της διάλυσης των εν λόγω εταιρειών, θα μπορούν να υποβάλλονται από την αποκτώσα/λήπτρια εταιρεία, νοουμένου ότι οι αιτήσεις υποβάλλονται μέχρι την προθεσμία υποβολής της φορολογικής δήλωσης εταιρείας για το φορολογικό έτος εντός του οποίου έγινε η αναδιοργάνωση εταιρειών, χωρίς να υπάρχει η δυνατότητα να γίνει αποδεκτή εκπρόθεσμη αίτηση.

**ΙΙΙ. Μεταβατικές διατάξεις για εκπρόθεσμη υποβολή αίτησης βεβαίωσης σχεδίου αναδιοργάνωση εταιρειών**

9. Οι αιτήσεις για βεβαίωση σχεδίου αναδιοργάνωσης εταιρειών που έχει διενεργηθεί σε έτος για το οποίο έχει παρέλθει η προθεσμία υποβολής φορολογικής δήλωσης, δηλαδή που έχει διενεργηθεί πριν το φορολογικό έτος 2023, δύναται να υποβάλλονται μέχρι τις 31/12/2024.

Σωτήρης Α. Μαρκίδης

|  |
| --- |
|  |

Έφορος Φορολογίας

Κοινοποιήσεις:

Γενικό Ελεγκτή της Δημοκρατίας

Γενικό Λογίστρη της Δημοκρατίας

Γενικό Διευθυντή Υπουργείου Οικονομικών

Πρόεδρο Εφοριακού Συμβουλίου

Παγκύπριο Δικηγορικό Σύλλογο

Σύνδεσμο Εγκεκριμένων Λογιστών Κύπρου (ΣΕΛΚ)

Σύνδεσμο Εσωτερικών Ελεγκτών Κύπρου

Σύνδεσμο Εταιρειών Παροχής Διοικητικών Υπηρεσιών (CFA)

Σύνδεσμο Τραπεζών Κύπρου

Cyprus Investment Funds Association (CIFA)

Κυπριακό Εμπορικό και Βιομηχανικό Επιμελητήριο (ΚΕΒΕ)

Ομοσπονδία Εργοδοτών και Βιομηχάνων (ΟΕΒ)

Cyprus VAT Association (CYVA)

1. Η έναρξη φορολογικού ελέγχου ή εξέτασης θεωρείται ότι γίνεται:

με τη γραπτή ενημέρωση (ηλεκτρονικό ταχυδρομείο ή/και επιστολή) προς το φορολογούμενο ή/και φορολογικό εκπρόσωπο του για έναρξη φορολογικού ελέγχου ή εξέτασης, ή/και

με την υποβολή αιτήματος για έκδοση πιστοποιητικού φορολογικής εκκαθάρισης. [↑](#footnote-ref-1)